Papersnake/gushiwen huggingface dataset:
酬伊阳殷明府追忆见寄
李梦阳（明代）

弱龄负奇节，志欲凌海岳。白马金陵来，游戏宛与洛。

出从七贵饮，醉调五侯谑。妍华不见售，谗巧思爱夺。

凉风卷团扇，世路随飞藿。谪居宰山邑，颇喜占名郭。

川岭郁森秀，烟云日喷薄。况当素秋霁，清霜扫天末。

龙门既疏峻，伊水复澄豁。启牖眺飞泉，据案望岑崿。

独抚岩中琴，遥枉汴上作。怀贤谅在兹，感旧但如昨。

徒然伫王凫，未果偕缑鹤。终期谢纷坱，携手向嵩岳。
送张雄飞赴河阳令
杨云鹏（元代）

祖帐行将出汝州，先声已过孟津头。鸣琴但要追循吏，束带何妨见督邮。

二室风烟连赤县，三城鼓角隔黄州。遥知乱后农耕废，卖剑应须剩买牛。
游海珠寺
何进修（明代）

昔年谁驾六鳌浮，此日波光结蜃楼。星斗平临江上晚，烟霞散入海门秋。

钟鸣梵宇逢僧话，角起孤城动客愁。万古乾坤此仙岛，胜游吾欲泛扁舟。
袁督师祠 其一
汪瑔（清代）

大荒披发嘂重阍，功罪茫茫不可论。星夜勤王三辅急，烟尘转战九边昏。

朝衣毕竟悲东市，锁钥何曾重北门。今日故乡还立庙，当年穷塞孰招魂。
初冬过梅岭
郭棐（明代）

削岭嵯峨压碧空，纷纷霜叶下丹枫。越王经略炎荒处，丞相祠丹霄汉中。

日落栖乌喧古树，天高飞旆溯回风。凭舆几度频来往，犹忆含香侍紫宫。
妆楼春夜宴集句
章甫（宋代）

花有清香月有阴，长河渐落晓星沉。劝君更尽一杯酒，又典春奁半臂金。
香奁八咏 其二 黛眉颦色
黄伯旸（元代）

落花雨歇春日西，杨柳锁烟莺乱啼。玉人缄恨不能语，两蛾对蹙春山低。

离愁一味如尝胆，额上兰煤香半减。风流京兆知不知，他日归来看浓淡。
爱石洞老师南山花也北山花之句有千万古潇洒之趣亦效少参数语 其一
庄昶（明代）

红紫千般绕洞斜，溪云花也洞云花。山河影里虽殊相，太极圈中是一家。

泉水各溪都有月，青天无处不同霞。更须与佛閒分辨，识得鸢鱼意便佳。
六客堂
王炎（宋代）

一樽相属更何人，六客当年事已陈。
扁榜特书名尚在，篇章深刻字犹新。
关心吏事方穷日，企踵前贤分绝尘。
涉笔符移忧百谪，偷閒来此一嚬呻。
题杨秀才园三亭·移春
王炎（宋代）

花边春色可移来，绕屋株株手自栽。
若要四时春不去，更添秋菊与寒梅。
萧县道中
吴融（唐代）

戍火三笼滞晚程，枯桑系马上寒城。满川落照无人过，

卷地飞蓬有烧明。楚客早闻歌凤德，刘琨休更舞鸡声。

草堂旧隐终归去，寄语岩猿莫晓惊。
秋日
沈彬（唐代）

秋含砧杵捣斜阳，笛引西风颢气凉。薜荔惹烟笼蟋蟀，

芰荷翻气泼鸳鸯。当年酒贱何妨醉，今日时难不易狂。

肠断旧游从一别，潘安惆怅满头霜。
再用韵呈允迪秘监江子我郎中二首 其一
刘一止（宋代）

二纪风埃长作客，了知身世是蘧庐。老来诗酒都无味，乱后交亲未肯疏。

曾见雄风追楚赋，尚堪雌霓读郊居。愿公先卜嵌岩隐，秦利宁忘郑国渠。
题龙护园
释今端（明代）

岭云深锁一庵孤，路入丹霞暂宿餔。到粤渐探珠翠穴，出关先问凤凰都。

天寒野岸呼猿狖，烟雨荒林吊鹧鸪。暮鼓晨钟吾底事，几惊劳旅叹穷途。
接笑峰师己丑二月札
释函可（明代）

三年一纸到关东，江月边云万里同。研泪题诗连夜寄，不知何日达南中。
新岁雪示儿辈二首
曹勋（宋代）

改岁晴和两月悭，雨声兼闰湿长安。
江海已挟春风嫩，朔雪犹飞腊月寒。
老境亟寻篝火暖，此怀不放酒瓶乾。
珠幢玉蕊明心目，写入清吟异日看。
和之美舟行杂诗八首·船行遇风
司马光（宋代）

蔡水仅成波，不若江湖濬。
诚无顷侧忧，缆弱终难进。
则天皇后挽歌
宋之问（唐代）

象物行周礼，衣冠集汉都。谁怜事虞舜，下里泣苍梧。
摸鱼儿 正月二十七日，予与希颜陪冯内翰丈
元好问（金朝）

雷事，见天封题名，即此地也。既归，宿於近潭田舍翁家。是夜雷雨大作，望潭中火光烛天。明日，旁近言龙起大槐中。父老云，正月龙起，前此未见也。龙潭寺南＊尊，冯丈所名笑青山、不解留客，林丘夜半掀举。萧萧暮景千山雪，银箭忽传飞雨。还记否。又恐似、龙潭垂钓风雷怒。山人良苦。料只为三年，长安道上，来与浣尘土。清阴渡。渺渺风烟杖屦。名山元有佳处。山僧乞去声我溪南地，十里瘦藤高树。私自语。更须问、＊尊此日谁宾主。朝来暮去。要山鸟山花，前歌後舞，从我醉乡路。
保叔塔
钱惟善（元代）

金刹天开画，铁檐风语铃。
野云秋共白，江树晚逾青。
凿屋岩藏雨，黏崖石坠星。
下看湖上客，歌吹正沈冥。
一落索
欧阳修（宋代）

小桃风撼香红碎。满帘笼花气。看花何事却成愁，悄不会、春风意。

窗在梧桐叶底。更黄昏雨细。枕前前事上心来，独自个、怎生睡。
定风波
黄庭坚（宋代）

上客休辞酒浅深。素儿歌里细听沈。粉面不须歌扇掩，闲静，一声一字总关心。

花外黄鹂能密语。休诉。有花能得几时斟。画作远山临碧水。明媚。梦为胡蝶去登临。
别一老还乡
释慧空（宋代）

远去羌峰最上层，齐开八目带力行。更深谁向傍边立，树上安身两弟兄。
用晦翁十梅诗韵酬张伯修孙子直
吴泳（宋代）

幽人履贞吉，采藻南涧滨。
所采一物微，所思万物春。
与王世赏重游朝天宫是日病卧待诸公不至
李东阳（明代）

石径苔深步屧空，菊花开遍去年丛。重游误落秋风后，旧事都消夜雨中。

已觉地偏非世界，却怜身病是樊笼。诸公只隔瀛洲路，未遣丹丘鹤梦通。
周愚卿用荀卿氏之语以遇名斋从余求诗为赋古
赵蕃（宋代）

世俗争知竞冶容，纷纷墙穴交相从。
谁知亦有秉正色，奉养辛勤供织舂。
过期不嫁心不悔，偃蹇数夫终德配。
君不见兰生林下久含章，得时可以充君佩。
梭榈
洪咨夔（宋代）

旧脱败蓑乱，新添华节高。
肃容春尚静，侠气夏方豪。
黄孕子鱼腹，青披孔雀尻。
丰撞知可制，雷动景锺号。
云岩
冯时行（宋代）

枞阳之阳羌庐峰，千岩万壑云蒙蒙。
仙人往往游其中，安期羡门乔与松。
天或使之为扃封，咫尺象外不可通。
我昔杖履秋将穷，洞宫萧森还遽匆。
至今魂梦江南东，闻君斸石苍崖穹。
下燕众客幽襟同，君真庶几羌俗翁。
作诗疾驱勤仆僮，斩薙荟蔚烦祝融。
木章竹个群巅空，要使恢廓无蔽蒙。
指麾八极呼云风，坐与九江争俊雄。
当有骑鹤来遐冲，与君论道如崆峒。
去之勿疑求大功，慎勿顾此杉楠枫。
登金山
唐文若（宋代）

江流出岷蜀，万折东南倾。
兹山若巨舫，势欲扼沧溟。
天高象教尊，海岳朝百灵。
云水渺四极，下上涵日星。
朱甍倚霄汉，倒影鱼龙惊。
重游十年旧，挂席鸥鸟轻。
维扬魏公幕，回首剑戟明。
行都望北固，铁瓮高峥嵘。
孤舟系烟月，六尺僧窗横。
印师支远俦，静对如风铃。
旷怀怜此翁，得法世虑平。
尘劳霜发秃，风月冰壶清。
乞诗写崖壁，指月双浮萍。
鹧鸪天·紫禁烟花一万重
向子諲（宋代）

有怀京师上元，与韩叔夏司谏、王夏卿侍郎、曹仲谷少卿同赋。

紫禁烟花一万重，鳌山宫阙倚晴空。玉皇端拱彤云上，人物嬉游陆海中。
星转斗，驾回龙。五侯池馆醉春风。而今白发三千丈，愁对寒灯数点红。
送行禅师
释简长（宋代）

南国山重叠，归心向石门。
寄禅依鸟道，绝食过渔村。
楚雪黏瓶冻，江沙溅衲昏。
白云深隐处，枕上海涛翻。
班婕好
虞景星（清代）

翻因弃置久，转念宠恩偏。灯暗增成夜，花飞长信年。

秋风有时歇，团扇岂常捐。独惜罗衣色，尘生不再鲜。
初秋登黔灵赠瞿脉上人
曹维城（清代）

黔山精舍好，相对有名僧。道悟无生妙，禅参最上乘。

茶煎涧中水，香霭佛前镫。不许尘凡到，云岚护几层。
中秋与山甫登楼小酌
舒岳祥（宋代）

莫笑斯楼小，因高势自尊。
江山图万井，烟树点千村。
斫却月中桂，烹他海上鲲。
乘槎八月半，与子探河源。
新馆
王珪（宋代）

偏箱岭恶莫摧轮，游子思亲泪满巾。
万里有尘遮白日，一行无满识新春。
幽禽缠啭已催客，狂石欲奔如避人。
虏酒相邀绝峰饮，却因高处望天津。
寄张圣源
李彭（宋代）

豪气向来回万牛，笔端衮衮楚江流。拾遗已见传三赋，平子不应吟四愁。

柱后许时淹阔步，石渠看即副旁求。老夫病著苍崖底，细和尧民击壤讴。
五月晦日会知宗提舶通判纳凉云榭提舶用仙字韵即席赋诗中寓四字次韵以酬
王十朋（宋代）

云榭衔杯半八仙，却疑来自蜀山川。地如洙泗占高第，人似羲和分昊天。

单骑联翩成驷马，杯羹淡薄从三鲜。国风雅颂寂寥久，太史采诗宜与编。
登如方山
贺铸（宋代）

楚郊十月尚闻蝉，傍道黄华亦可怜。
特上西山最高处，长安应在夕阳边。
探春 丁巳人日集浣花草堂
张慎仪（清代）

残冻初销，轻阴欲暝，又见蓂开七叶。惆怅草堂，当年杜老，犹剩七边吟魂，曳杖来重访，算行乐、无如今日。

一般选石安棋，一般倚竹吹笛。

欲问旧游踪迹。奈林鸟池鱼，已都不识。十里柳风，几条莎路，惟有清尘犹昔。

往事不堪忆。知此后、韶华易掷。俯仰兴怀，沽春浮一大白。
城中赴范纯甫酒有感
陈著（宋代）

杜鹃啼断洛阳桥，心与萍流絮与飘。
风雨故都同死梦，山林晚景十年饶。
相逢得醉有今日，万事忘言付落潮。
见说隐居归我里，尚堪鸡黍狎招邀。
颂古二十四首
释宗演（明代）

今朝十月十五，有误诸人来此。
山僧口似匾担，说禅烦拄杖子。
山击忘所知，更不假修持。
黑蛇当大路，狮子逞全威。
萧建侯邀赏菊因忆去年同游成二绝句 其一
陈恭尹（清代）

百种名花五色开，主人仍为具深杯。去年酒伴皆星散，只有陶潜独自来。
夜作绝句三首
赵蕃（宋代）

秋入吟窗夜气清，旧书虽老眼犹明。
悠悠行李空长铗，落落功名负短檠。
太息
陆游（宋代）

书生忠义与谁论？骨朽犹应此念存。
砥柱河流僊掌日，死前恨不见中原。
山雨
皎然（唐代）

一片雨，山半晴。
长风吹落西山上，满树萧萧心耳清。
云鹤惊乱上，水香凝不然。
风回雨定芭蕉湿，一滴时时入昼禅。
前调（赋湘妃鼓瑟笺，湘妃泛莲叶，上有片云擎月）
杨冠卿（宋代）

潇湘日暮时，倚棹蒹葭浦。不见独醒人，愁对湘妃语。

璧月送归云，一叶莲舟兴。宝瑟奏清商，波底鱼龙舞。
云端
文天祥（宋代）

半空夭矫起层台，传道刘安车马来。
山上自晴山下雨，倚阑平立看风雷。
临洮客舍留别祁四
岑参（唐代）

无事向边外，至今仍不归。三年绝乡信，六月未春衣。

客舍洮水聒，孤城胡雁飞。心知别君后，开口笑应稀。
晚宿张三馆
华镇（宋代）

篮舆薄暮息烟村，回望葱葱认九门。自喜青楼无别恨，不妨孤馆欲黄昏。
和圣俞食笋
韩维（宋代）

犀皮包玉束作斤，有馈为子盘中珍。爱之不欲食客众，夜密置酒呼其邻。

作诗盈纸颇瑰怪，胄出恐是龙之真。流涎溢吻极称诧，两都无芹吴无莼。

念我故园事栽插，独于此物尤勤勤。春芽怒迸地皮裂，采掇入撰无虚晨。

独留晚出补林罅，几日不见长过人。新梢秀叶动清景，荫藉往往铺吾茵。

而今安得复致此，腹饱藜苋身埃尘。
鸿禧观次高横槎韵
赵孟坚（宋代）

秦望与兰亭，山山递送迎。
莼鲈方嫩美，草木亦欣荣。
去继汉疏傅，名肩齐鲁生。
鸿都读遗事，谁不动归情。
依韵和尹嗣复秘校登回銮寺阁有感之什
强至（宋代）

尹子辞才两崛奇，家声好繼汉翁归。
人间茂器无施设，天畔危栏独据依。
诗兴远随孤鸟逝，客心闲傍片云飞。
登临不比江南节，何事徘徊怨落晖。
送张甥赴青州幕
王安石（宋代）

人情每期费，之子适予心。
老饯城东陌，悲分岁暮襟。
少留班露草，遂往隔云林。
未笕青丘远，因风嗣好音。
偈五首
释子淳（宋代）

宝月流辉，澄潭布影。
水无蘸月之意，月无分照之心。
水月两忘，方可称断。
后天易吟三十首
方回（元代）

万物天为大，中间地次之。
成功付诸子，父母似无为。
偈颂一百四十二首 其一二○
释广闻（宋代）

朝看东南，暮看西北。一见便见，一得永得。灵云谩道见桃花，临济未是白拈贼。
即事
吕本中（宋代）

畏事成闲厌出遨，故人不见如曹逃。一寒一暑便衰老，如梦如幻无坚牢。

客游滚滚漫南北，往事悠悠增郁陶。此去还能安坐否，割鸡元不用牛刀。
惊蛰家人子辈为易疏帘
范成大（宋代）

二分春色到穷阎，儿女祈翁出滞淹。
幽蛰夜惊雷奋地，小窗朝爽日筛帘。
惠风全解墨池冻，清昼胜翻云笈签。
亲友莫嗔情话少，向来屏息似龟蟾。
关中遇华黼堂北上
缪赞熙（清代）

他乡忽相遇，正值早春天。歧路别千里，交情话十年。

长安花满地，蜀国树含烟。去去行踪远，离怀一黯然。
兰防即事 其一
董正官（清代）

兰山一路重巡边，轻坐篮舆便往旋。溪阔渡舠仍足涉，埔平行往有车牵。

竹围茅屋疏村落，柘厂砻房小懋迁。无数荒坪沙压断，稽今失垦又年年。
送人赴仓台
许应龙（宋代）

帝念畿甸民，财力俱有限。
俗吏肆贪残，侵渔荡赀产。
致治在得贤，刺史尤当拣。
明公如范滂，清节迈杨绾。
疏宠畀仓台，一道俱刮眼。
籴贵望公平，敛苛冀公划。
察吏贵精明，临民当敬简。
高才固优为，伫见鸠功僝。
将令愁叹民，喜至笑声莞。
绣节暂驰驱，玉堂资著譔。
行矣促公归，饯行聊兴盏。
梁宗庙登歌 一
沈约（南北朝）

功高礼洽。
德尊乐备。
三献具举。
百司在位。
诚敬罔諐。
幽明同致。
茫茫亿兆。
无思不遂。
盖之如天。
容之如地。
竹干青乐钓应制
吴伯宗（明代）

琅玕百尺俯清流，直干凌云耐素秋。六琯已裁鸣凤律，一竿还上钓鱼钩。

飘飖志适烟霞迥，欸乃歌长水石幽。远浦澄潭随所适，此身何似到瀛洲。
白云端和尚赞
释智遇（宋代）

接纳少机关，勘验无眼目。
时时膈气筑，只要煨芦菔。
诉衷情（五之四）
王安石（宋代）

营巢燕子逞翱翔。微志在雕梁。碧云举翮千里，其奈有鸾皇。

临碧处，德山行。果承当。自时降住，一切天魔，扫地焚香。
临江仙 其一
周紫芝（宋代）

水远山长何处去，欲行人似孤云。十分瘦损沈休文。

忍将秋水镜，容易与君分。

试问梨花枝上雨，为谁弹满清尊。一江风月黯离魂。

平波催短棹，小立送黄昏。
端午帖子 其六 皇帝阁
周必大（宋代）

尝记唐家逢五日，近臣藩镇贡衿鞶。吾君敦朴无来献，却叠香罗赐百官。
早发
杜荀鹤（唐代）

东窗未明尘梦苏，呼童结束登征途。落叶铺霜马蹄滑，

寒猿啸月人心孤。时逆帽檐风刮顶，旋呵鞭手冻粘须。

青云快活一未见，争得安闲钓五湖。
人日喜晴
王十朋（宋代）

元日至人日，幸无阴晦时。因思董勋问，却异少陵诗。

遥想水披冻，坐看梅满枝。明朝如得雨，正与谷相宜。
芝岭春云为杨维新赋
刘珝（明代）

醉把仙芝看，商岩采处频。翠茎犹带露，紫盖不沾尘。

岂是充饥物，端为上寿珍。玳筵云不散，共祝百年人。
二十三日被旨再往天目谢雨留数语壁间
虞俦（宋代）

万山深处得重来，天目晴云未放开。
尽喜山田秧{左禾右罢}稏，那愁石径湿莓苔。
铁冠道士今安在，玉局仙翁去不回。
唯有洞中龙应祷，果能因旱起风雷。
次韵腊月不见梅花
赵抃（宋代）

隔江气候不齐时，梅向杭开越上迟。春远未通蓬岛信，腊深先放武林枝。

岭头素艳从争发，笛里孤音却后期。虚白堂前攀折看，咏公诗句醉金卮。
满江红
杨芳灿（清代）

霜幕风帘，青杨树、几番摇落。翘首望、青天碎碎，珠星作作。

一院明蟾清影瘦，五更白雁寒声恶。耐凄凉、自倒酒樽看，馀醅脚。

剑欲活，青萍跃。镫欲死，红蕤落。问人生那得，穷年寂寞。

市上好从驺卒饮，朝来更逐毛公博。好男儿、俊健似生猱，宁甘缚。
玉延亭成次韵玉汝
吴宽（明代）

偶栽山药得佳名，墙下幽亭一日成。车马勒回无俗士，壶浆倾日尽平生。

升阶脱屦长头近，倚槛观书老眼明。此后来游谁复障，绕篱须为惜残英。
阅水教次前韵
陈造（宋代）

戈船干柂截江长，杀气氛昏日气黄。
江畔诗翁泚椽笔，射蛟无复羡櫼阳。
夜句三首
陈师道（宋代）

过雨作秋清，归云放月明。
入帘摇竹影，塞耳落洪声。
复用韵自咏倚松一首
饶节（宋代）

庵外无人谁过前，老松千丈独参天。煮茶春水渐过膝，却虎短墙才及肩。

已退晚云归浩浩，未分芽菊竞鲜鲜。客来问我何时住，笑指松枝数岁年。
古意
王夫之（明代）

堂堂背春日，悠悠送落英。春日无返暄，落英无固情。

遥知当决绝，中心澹不惊。济水穿河梁，河水无为清。

女萝萦枯枝，缠绵待新荣。荣谢意亦尽，移言怨孀贞。
如梦令（汉上晚步）
赵长卿（宋代）

何处一声鸣橹。惊起满川寒鹭。一著画难成，雪霁乱山无数。且住。且住。数遍溪南烟树。
偶成二首 其二
张之纯（清代）

苍水崖山一例亡，浩然正气大而刚。岁寒始显冰霜节，星陨犹而日月光。

事纵不成名自遂，生原能舍死何妨。遗芳自古多遗憾，几见真人白水乡。
挽郑教授
王庭圭（宋代）

仰高虽未接华裾，清论时容著野夫。挂剑未能临死穴，隔江何处奠生刍。

凄凉陶令松三径，寂寞扬雄宅一区。插架尚馀三万轴，传家宜有凤凰雏。
予与子寔避盗同走崆峒予以其年十一月归侍金
利登（宋代）

闻君归梅水，经我凤凰山。
走马来相会，匆匆具杯盘。
君行今已反，我归梦尚寒。
回首旧游处，白骨犹荒烟。
昔年崆峒别，心已死生看。
今日寒林霜，收悲暂欣懽。
善还已不期，恶别似不难。
世事未可极，临分更盘桓。
别江右 其三
王新命（清代）

已知民力竭，仰屋强持筹。到处分铜虎，谁能运木牛。

檄书频夜至，飞挽几时休。幸荷皇天佑，无贻覆餗忧。
次韵答叔原会寂照房呈稚川
黄庭坚（宋代）

客愁非一种，历乱如蜜房。
食甘念慈母，衣绽怀孟光。
我家犹北门，王子渺湖湘。
寄书无雁来，衰草漫寒塘。
故人哀王孙，交味耐久长。
置酒相暖热，惬于冬饮汤。
吾侪痴绝处，不减顾长康。
得闲枯木坐，冷日下牛羊。
坐有稻田衲，颇薰知见香。
胜谈初亹亹，修绠汲银床。
声名九鼎重，冠盖万夫望。
老禅不挂眼，看蜗书屋梁。
韵与境俱胜，意将言两忘。
出门事衮衮，斗柄莫昂昂。
月色丽双阙，雪云浮建章。
苦寒无处避，惟欲酒中藏。
勘会贺兰溪主
王安石（宋代）

贺兰溪上几株松，南北东西有几峰。
买得住来今几日，寻常谁与坐从容。
董邦达秋林烟岫小景
弘历（清代）

静参画意初无句，得句原非画外求。漫步林扉寻别墅，请看泉箔落平流。

一天玉露八章景，几树金风万古秋。薄暮苍然群籁息，只疑远浦有归舟。
读吴汉槎秋笳集有作 其二
屈大均（明代）

黄鹄歌声苦，何殊汉细君。蛾眉抛白草，凤翮堕青云。

肉酪调斋饭，毛毡制战裙。雪花如掌大，持打皂雕群。
和子坚同游东湖游字韵
彭汝砺（宋代）

小径行幽草，回塘汎杪秋。风波鱼自乐，芹藻雁同游。

暇日容携酒，晴天好放舟。夕阳归旆晚，更向水边留。
青城大面山中有二隐士一曰谯先生定字天
陆游（宋代）

寄谢谯夫子，今年一出无？万绿随梦断，百念与形枯。
云护巢松谷，神呵煆药炉。
凭高应念我，白首学徵租。
寄呈检正徐侍郎
宋伯仁（宋代）

纹楸一著响新棋，惊起英雄睡足时。南渡欲恢前汉业，北窗谁足晚唐诗。

熬波沧海徒劳尔，举酒青天欲问之。吾道正归公造化，暖风须到落花枝。
浣溪沙·燕垒雏空日正长
汤允绩（明代）

燕垒雏空日正长，一川残雨映斜阳。鸬鹚晒翅满鱼梁。
榴叶拥花当北户，竹根抽笋出东墙。小庭孤坐懒衣裳。
金缕曲 题俞彩裳女史《慧福楼诗集》
顾太清（清代）

福慧双修矣。问芳龄、二八年纪，聪明如此。一卷新诗出示我，美聪精金堪比。

真不愧、诗书门第。拈出卷中读史句，岂寻常、弄月吟风耳。

簪花格，银钩字。

瑶池仙子应如是。爱翩翩、温柔态度，端庄容止。恰有仙郎成伉俪，一对璧人双美。

堪称得、扫眉才子。况又人言知孝道，侍孀姑膝下呈欢喜。

福与慧，更谁似。
五老峰后万松坪
徐延寿（明代）

浓翠侵衣冷，回环种万松。中间无别树，前面是何峰。

林密遥藏寺，山深晚听钟。半空云影散，青吐五芙蓉。
鹊桥仙·鸾舆初驾
乩仙（宋代）

鸾舆初驾，牛车齐发，隐隐鹊桥咿轧。尤云殢雨正欢浓，但只怕、来朝初八。霞垂彩幔，月明银烛，馥郁香喷金鸭。年年此际一相逢，未审是、甚时结煞。
绵州录参厅观姜楚公画鹰少陵为作诗者
陆游（宋代）

我来访古涪之滨，不辞百冈冀一真。
走马朝寻海棕馆，斫脍夜醉鲂鱼津。
越王高楼亦已换，俯仰今古堪悲辛。
督邮官舍最卑陋，栋挠楹腐知几春？岿然此壁独亡恙，老槎劲翮完如新。
向来劫火何自免，叱呵守护疑有神。
妖狐九尾穴中国，共置不问如越秦。
天时此物合致用，下韝指呼端在人。
会当原野洒毛血，坐令万里清烟尘。
老眼还忧不及见，诗成肝胆空轮囷。
出塞（春寒有感）
辛弃疾（宋代）

莺未老。花谢东风扫。秋千人倦彩绳闲，又被清明过了。

日长破夜长眠，别听笙箫吹晓。锦笺封与怨春诗，寄与归云缥缈。
忆秦娥 二首，忆鄋氏 其一
顾贞立（清代）

西窗月。邀人瘦影成三绝。成三绝。清愁虚冷，都无话说。

金钗划损阑干漆。炉烟袅篆屏山寂。屏山寂。侍儿促睡，单衾寒怯。
次韵康总管庆之和碑字韵二首
方回（元代）

山游灵运屐，寺乞简栖碑。
岁计多栽菜，流年懒问蓍。
醉眠书当枕，禅戏偈成诗。
鬓白非今日，何劳晓镜知。
次彦时兄苦旱韵
王之道（宋代）

斗粟衡门且自安，老来筋力厌辛酸。
官游动是三年别，邂逅应容一笑欢。
荷浦珠联秋露溢，稻田龟坼暑风乾。
昨朝溪足捎新雨，已觉羸躯怯夜寒。
寄公秉李郎中
刘挚（宋代）

二月晴霜冷逼人，深红桃萼烂缤纷。寒中悄悄春强半，湖上缤缤水十分。

心厌留书期谢病，迹疏樽酒忆论文。东风留著芳华在，何日仙凫下白云。
七月十八日与诸人集真于燕誉堂
胡寅（宋代）

盍簪相与记春芳，落去争如桂影香。
故觅层台延旷望，可无尊酒泛寒光。
交挥玉尘倾怀尽，半仄冰轮耿夜长。
坐到银河分晓色，彤霞金晕更苍凉。
除夜
赵万年（宋代）

除夜春牛吼，开正虏骑多。
有谋思却敌，休问命如何。
望九华寄池阳太守
曹松（唐代）

造华峰峰异，宜教岳德谦。灵踪载籍古，怪刃刺云尖。

盘蹙陵阳壮，孤标建邺瞻。霁馀堪洗目，青出谢家檐。
蝶恋花（和王廉访）
葛胜仲（宋代）

风过涟漪纹縠细。十指香檀，惊破交禽睡。野蔌溪毛真易致。风流未减兰亭会。

击汰千艘供洛禊。映水垂杨，万缕拖浓翠。小海一声波上戏。殷勤留客千金意。
吴门别主人（一作吴门月夜与曹太尉话别）
李频（唐代）

早晚更看吴苑月，小斋长忆落西窗。

不知明夜谁家见，应照离人隔楚江。
扶胥观日出歌
陈恭尹（清代）

天外千峰沈不起，铜龙漏断银蟾死。天鸡大叫惊海水，海水蒸变生火云，赤轮微转天地分。
念奴娇·宜雨亭咏千叶海棠
张鎡（宋代）

绿云影里，把明霞织就，千重文绣。紫腻红娇扶不起，好是未开时候。半怯春寒，半宜晴色，养得胭脂透。小亭人静，嫩莺啼破清昼。
犹记携手芳阴，一枝斜戴，娇艳双波秀。小语轻怜花总见，争得似花长久。醉浅休归，夜深同睡，明月还相守。免教春去，断肠空叹诗瘦。
忆少年
佚名（宋代）

享嘉会，万宇欢康。圣化迈陶唐。元符锡命，天鉴昭彰。徽号奉琳房。陈缛礼、献岁惟良。耀旗章。翠辇驻仙乡。睿意极齐庄。仙衣渥采，玉册共荧煌。荐芬芳。飚驭降灵场。
回云罕，尊祖趋仙宇，金石韵锵洋。聿朝清庙，躬奠瑶觞。报本国之阳。执笾豆、列侍貂珰。对穹苍。洪恩霈夷夏，大庆浃家邦。垂衣紫极，圣寿保遐昌。集祺祥。地久与天长。
句
殷尧藩（唐代）

瘴雨出虹蝀，蛮烟渡江急。尝闻岛夷俗，犀象满城邑。

（《寄岭南张明甫》，见《方舆胜览》）。
【双调】蟾宫曲　东皇太乙前九首（以楚辞九歌品成）
阿鲁威（宋代）

穆将愉兮太乙东皇，佩姣服菲菲，剑珥琳琅。玉琼芳，肴兰籍，桂酒椒
浆。扬χ鼓兮安歌浩倡，纷五音兮琴瑟笙簧。日吉辰良，繁会祁祁，既乐而康。　云中君
望云中帝服皇皇，快龙驾翩翩，远举周章。霞佩缤纷，云旗蔼，衣采华芳。
灵连蜷兮昭昭未央，降寿宫兮沐浴兰汤。先戒鸾章，后属飞帘，总辔扶桑。　湘君
问湘君何处翱游，怎弭节江皋，江水东流。薜荔芙蓉，涔阳极浦，杜若芳洲。
驾飞龙兮兰旌蕙绸，君不行兮何故夷犹。玉佩谁留，步马椒丘，忍别灵修。　湘夫人
促江皋腾驾朝驰，幸帝子来游，孔盖云旗。渺渺秋风，洞庭木叶，盼望佳期。
灵剡剡兮空山九疑，澧有兰兮沅芷菲菲。行折琼枝，发轫苍梧，饮马咸池。　大司命
令飘风冻雨清尘，开阊阖天门，假道天津。千乘回翔，龙旗冉冉，鸾驾辚辚。
结桂椒兮乘云并迎，问人间兮寿夭莫凭。除却灵均，兰佩荷衣，谁制谁纫？　少司命
正秋兰九畹芳菲，共堂下蘼芜，绿叶留荑。趁驾回风，逍遥云际，翡翠为旗。
悲莫悲兮君远将离，乐莫乐兮与女新知。一扫氛霓，唏发阳阿，洗剑天池。　东君
望朝暾将出东方，便抚马安驱，揽辔高翔。交鼓吹竽，鸣{虎}ㄌ瑟，会舞
霓裳，布瑶席兮聊斟挂浆，听锵锵兮丹凤鸣阳。直上空桑，持矢操弧，仰射天狼。　何伯
激王侯四起冲风，望鱼屋鳞鳞，贝阙珠宫。两驾骖螭，桂旗荷盖，浩荡西东。
试回首兮昆仑道中，问江皋兮谁集芙蓉。唤起丰隆，先逐鼋鼍，后驭蛟龙。　山鬼
若有人兮含睇山幽，乘赤豹文狸，窈窕周流。渺渺愁云，冥冥零雨，谁与同
游？采三秀兮吾令蹇修，怅宓妃兮要眇难求。猿夜啾啾，风木萧萧，公子离忧。
鸱夷后那个清闲，谁爱雨笠烟蓑，七里严湍？除却巢田，更无人到，颖水箕山。
叹落日孤鸿往还，笑桃源洞口谁关？试问刘郎，几度花开，几度花残？
问人间谁是英雄？有酾酒临江，横槊曹公。紫盖黄旗，多应借得，赤壁东风。
更惊起南阳卧龙，便成名八阵图中。鼎足三分，一分西蜀，一分江东。
正春风杨柳依依，听彻阳关，分袂东西。看取樽前，留人燕语，送客花飞。
谩劳动空山子规，一声声犹劝人归。后夜相思，明月烟波，一舸鸱夷。
动高吟楚客秋风，故国山河，水落江空。断送离愁，江南烟雨，杳杳孤鸿。
依旧向邯郸道中，问居胥今有谁封？何日论文，渭北春天，日暮江东。
理征衣鞍马匆匆，又在关山，鹧鸪声中。三叠阳关，一杯鲁酒，逆旅新丰。
看五陵无树起风，笑长安却误英雄。云树，春水东流，有似愁浓。
烂羊头谁羡封侯？斗酒篇诗，也自风流。过隙光阴，尘埃野马，不障闲鸥。
离汗漫飘蓬九有，向壶山小隐三秋。归赋登楼，白发萧萧，老我南州。
任乾坤浩荡沙鸥，酤酒寻鱼，赤壁矶头。铁笛横吹，穿云裂石，草木炎州。
信甲子题诗五柳，算庚寅合赋三秋。渺渺予愁，自古佳人，不遇灵修。
鄱阳战捷
王守仁（明代）

甲马秋惊鼓角风，旌旗晓拂阵云红。勤王敢在汾淮后，恋阙真随江汉东。

群丑漫劳同吠犬，九重端合是飞龙。涓埃未遂酬沧海，病懒先须伴赤松。
题李月海卷 其一
卢琦（元代）

皎皎明月光，浩浩海水深。明月常在天，海水无古今。

人生穹壤间，百年漫浮沈。所以李月海，炼丹瑞岩阴。
如梦令·门外数峰围绕
李仲虺（宋代）

门外数峰围绕。帖石路儿弯小。花老不禁风，委地乱红多少。人俏。人俏。隔叶数声啼鸟。
和谢吏部铁字韵三十四首·对酒二首
邓肃（宋代）

八斗一倾聊热耳，开匣时观三尺水。
指天喝月使倒行，扬波直欲斩蛟子。
安得知音吾党人，相看青眼不余嗔。
笑驱八蛮有奇策，开怀聊与话诚真。
可怜吐哺风流绝，乞巧未遑姑守拙。
坐观明月侵虾蟆，空使玉川怀寸铁。
偈九首
释惟清（宋代）

天机藏不得，花笑鸟啼时。
不等重拈出，当人合自知。
春日杂赋
陆游（宋代）

人生觅饭元多术，最下方为禄代耕。
脱却朝衫犹老健，快如苦雨得春晴。
鸟声频唤五更梦，花气顿醒三日酲。
最喜晨兴闻剥啄，吾儿书札到柴荆。
还李彀士雄卷
张舜民（宋代）

河汾之会，韩晋之津。
在昔王马今何人，青衫木笏排风尘。
面如桃花髭如银，长篇大字妙入神。
关辅后辈谁等伦，四方仕宦足邅迍。
归老阌乡玉涧滨，云为友兮山为邻。
森森绿槊万霜筠，汩汩清涟飞两轮。
亭上何所见，荆山早暮来相亲。
斋中何所有，新旧歌诗千百首。
细大搜罗万象劳，放开日月东西走。
世上儿女徒纷纷，作者须教归老手。
君不见古往今来富贵人，灿灿金章悬紫绶。
金珠初入宠方深，骨肉未消名已朽。
又不见李杜死来三百年，至今仰望如星斗。
一联一句挂齿牙，便同金石垂长久。
乃知皇天造万物，独於吾辈偏加厚。
还翁诗卷翁细思，岂是生平都不偶。
偈颂十五首 其八
释慧方（宋代）

日炙风吹知几年，玄中密意妙难传。当机若见首山老，直下应须了目前。
如梦令
黄琬璚（清代）

一带晴山如沐。十里浓花似簇。鸡犬静无声，幽绝水通茅屋。

摇绿。摇绿。门外数竿修竹。
松上老藤
孔武仲（宋代）

古木已抑藏，长藤亦奇怪。
潜根苍藓中，矫尾青云外。
严严秋霜剥，悠悠夏景晒。
摧残复长养，缎练成老大。
蛇蟠筋脉壮，龙死躯壳在。
他时雷破山，大雨洒滂沛。
兹松若变化，无乃遭结禬。
附枝物所患，夺朱古为戒。
题左尉死节本末
萧立之（宋代）

江头铁骑飞腥尘，孤城釜沸游游鳞。景陵少府赤心胆，直与海岳争轮囷。

食穷矢尽空弮起，生为南臣死南鬼。百三十指闭门中，血剪膻刀如践蚁。

巴陵城下丹青明，孤儿襁褓今簪缨。虽然惜不援汉制，尉印有子侯于鉼。

有生必死理之常，以义处死君之刚。雪窗细字灯前卷，发竖毛寒双泪溅。

愧无李瀚笔如椽，传看人间配巡远。
题云林书隐图赠梅江许宗显
高柄（明代）

爱尔江海居，清风继箕颍。起予丘中赏，逸兴探灵境。

粉墨含天光，丹青藏云影。窗开象湖阴，帘捲龙峰顶。

林静弦诵閒，波空棹歌冷。沧浪可洗心，白鸥待孤艇。
酹江月
仇远（元代）

片云凝墨，看荷花才湿，依然无雨。水槛空明人少到，恰恰幽禽相语。曲几横陈，长琴高挂，自奏南风谱。俄闻刀尺，隔窗人翦霜苎。

因念西子湖边，闹红一舸，曾宿鸳鸯浦。翠羽不传沧岛信，日暮闲情□与。懒拂鸾笺，懒拈象管，秀句同谁赋。孤鸿程杳，夕阳低下平楚。
拟寒山寺 其二十六
释怀深（宋代）

福轻似鸿毛，祸重如厚地。避祸而修福，百中无一二。

黄雀死弹丸，锦鳞丧香饵。箴诫甚分明，愿君宜早计。
挽邓知县友龙
廖行之（宋代）

文撼湘南国，才高月旦评。
弟兄皆吏计，父子擅科名。
彩服欢初浃，黄粱梦不惊。
伤心见零落，埋玉闭佳城。
忆梅二首 其二
韦骧（宋代）

向来踏雪旧枝旁，指日相期折素香。可是去春吟太苦，闇招离别间清狂。
送方计部子及还留都
黎民表（明代）

画省三年报政成，秋风吹客复南征。佩鱼湘水名犹在，策骏燕台坐尽倾。

西第歌钟怜卜夜，司农飞挽待趋程。摇心花柳秦淮路，曾是江东老步兵。
白龟泉
陈田夫（宋代）

天下白龟三处显，怡山少室寿仙亭。
我今卜築南山顶，得尔为邻祝圣龄。
春雨呈文潜
晁补之（宋代）

倦将乌帽障黄日，一雨新开春已融。忽惊宫瓦出新碧，更喜海已舒小红。

爱酒邻张不可奈，听歌老谢无由同。春如行客祗欲去，若为挽取须壶空。
满江红 细君生朝
蔡松年（宋代）

春色三分，壶觞为、生朝自劝。清梦断、岁华良是，此身流转。花底少逢如意酒，人生几日春风面。算古来、谁似五噫君，情高远。但无事，身强健。老生涯、分付药炉经卷。闻道恒阳松雪好，游山服要新针线。但莫遣、雅志困黄尘，违人愿。
留别四弟
刘汲（宋代）

对床喜清夜，尊酒话平生。自是今宵雨，于人却有情。
次韵施仲益 其二
韩淲（宋代）

尽以清才一笔收，是中宜夏复宜秋。章泉水老唱和汝，长望我心生许愁。
渔父词（其六）
薛师石（宋代）

夜来采石渡头眠。月下相逢李谪仙。歌一曲，别无言。白鹤飞来雪满船。
偶题
杜范（宋代）

雪外乱山才约略，雨中平野更凄迷。
有人支枕篷窗底，卧看群牛渡野溪。
翻经台
董嗣杲（宋代）

过门跬步入香林，七叶遗阴地尚灵。
曾借东山康乐手，共翻北本湼槃经。
阑腰叶拥空台赤，石罅泉通远笕青。
云掩莲花峰下座，若人演义若人听。
梁廷尉彦国恤刑吴中
王世贞（明代）

泣车恩自帝心裁，祝网人誇主圣开。白日御楼双凤诏，青春使者五羊才。

三年旱色飞章转，六代风流揽辔回。不为王生堪结袜，异时丹笔在燕台。
次韵和朱况雨中之什
胡宿（宋代）

苍野迷云黯不归，远风吹雨入岩扉。石床润极琴丝缓，

水阁寒多酒力微。夕梦将成还滴滴，春心欲断正霏霏。

忧花惜月长如此，争得东阳病骨肥。
直中书省学谢玄晖体有寄
李结（宋代）

黄晖霭紫轪，索景驰金爵。钟镛殷西清，球鼎閟东阁。

愔愔玉漏歇，幂幂金露落。禁卫集駴鼓，将作散丹雘。

伊余躬休庆，肃佩趋禁钥。未遗贡公荣，窃厕曼倩谑。

弇微泚貂珥，陋拙汗朱襮。敢尘侧阶典，聊忝登池乐。

寄语隐雾豹，勿訾乘轩鹤。
贺师垣赐御书一德格天之阁牌并镀金器皿青罗凉伞从人紫罗衫镀金腰带仪物等四首 其二
张嵲（宋代）

重屋雕甍势欲翩，睿题藻翰揭中天。秪缘吉德存方寸，乃尔丛霄格大圆。

传自孔门皆一道，稽诸说命合三篇。中兴如问君臣美，万世昭时六字传。
送休公归衡
刘昭禹（唐代）

草履初登南岳船，铜瓶犹贮北山泉。

衡阳旧寺春归晚，门锁寒潭几树蝉。
续懒庵生前索挽章
释居简（宋代）

死向生前办，铭留去后思。穴疑龙井迥，邻傍鸟窠移。

殉有登山屐，传无跨灶儿。它年三尺剑，谁挂碧松枝。
摸鱼儿（寿傅枢阁中李夫人）
葛长庚（宋代）

跨飞鸾、醉吹瑶笛，蓬莱知在何处。薰风飘散荷花露。梦觉已非处所，忘归路。谁知道、人间别有神仙侣。身游枢府。奈诏入玉楼，猛骑箕尾，四海忆霖雨。

问王母。天上桃红几度。蕊宫今是谁主。明年甲子从头数，春入鬟云鬓雾。如今去。是处里、福田都著黄金布。庭前玉树。看子早生孙，孙还生子，岁岁彩衣舞。
更漏子 其四 和阮亭与友人话秦淮旧事
吴绮（清代）

梦扬州，题霅馆。杜牧寻春较晚。忧莫解，病谁知，愁多变作痴。

一江波，千里路。只办梦儿来去。怜薄幸，恨多情，斜阳隔岸筝。
南柯子 赠马怀玉
马钰（金朝）

意动心须动，心除意亦除。无无寂寂寂还无。神气和同，子母得安居。莫觅曹溪路，何须问尾闾。真清真静养真如。真乐真闲，真个好功夫。
塞下曲四首 其四
王昌龄（唐代）

边头何惨惨，已葬霍将军。部曲皆相吊，燕南代北闻。

功勋多被黜，兵马亦寻分。更遣黄龙戍，唯当哭塞云。
水仙 其四
徐积（宋代）

龙驭曾游绛水霞，回来却坐赤鲸车。夜深正解双珠佩，莫点犀灯照我家。
渔父词一十八首。常自在
吕岩（唐代）

闭目寻真真自归，玄珠一颗出辉辉。

终日玩，莫抛离，免使阎王遣使追。
十忆 忆妆
李元膺（宋代）

宫样梳儿金缕犀，钗梁水玉刻蛟螭。眉间要点双心事，不管萧郎只画眉。
三月五日
韩淲（宋代）

涧流清转佛仙家，雨歇春风水浪沙。得酒有诗人共逸，山腰初见折桐花。
标指六偈
释清远（宋代）

迷者迷悟，悟者悟迷。迷悟同体，悟者方知。迷南为北，实情取则。

北本是南，悟无移忒。返究迷缘，莫得来处。忽悟正方，迷复何去。

其迷则迷，妄自高低。生死恶觉，枉受胶黐。达迷无妄，欢喜无量。

杀无明贼，祇在一饷。一饷之间，冥通大千。直下了了，三际虚玄。

无始时来，总由今日。尽未来际，更不寻觅。当念无念，灵光焰焰。

灵焰腾辉，心智难掩。灵源荡碧，森罗普入。海印发明，非关动息。

根尘不偶，心珠宁守。返不我观，出兮还有。有无齐出，无有踪迹。

智用虽奇，犹遭悟觅。悟为法障，身招罔象。犴貉无风，徒劳展掌。

祖父书契，本来家业。旧日风光，不妨要截。哆哆和和，依前疑著。

元无病痛，何劳说药。足踏实地，开眼瞌睡。大地茫茫，会我如是。

如是之法，不因迦叶。是谁儿孙，喃喃乱说。你解乱说，智者便瞥。

此门广大，愚人自爇。自谤自爇，不干我事。我是痴人，汝能灵利。
瓦瓢赞
释德洪（宋代）

异哉此瓢，脩吭矬身。弗生爪蔓，生陶家轮。我疑其中，藏十洲春。

昔有列仙，杂于市人。屋檐悬之，自旦及申。辄入其中，偃仰而卧。

而楼居者，见之胆破。遂从之游，推挤莫可。挽而同登，相向而坐。

如四老人，会商山果。唯简素公，道貌天容。岂其人欤，出处略同。

道山岿然，弱水之东。何时来归，泠然御风。而以此瓢，挂之瘦筇。

我作妙语，天葩粲红。
渔家傲（石夷仲一姬去，念之，止小妓燕燕）
朱敦儒（宋代）

鉴水稽山尘不染。归来贺老身强健。有客跨鲸游汗漫。留羽扇。玉船取酒青鸾劝。

莫恨飞花容易散。仙家风味何曾减。春色一壶丹九转。堪为伴。雕梁幸有轻盈燕。
山阳太守见招值病以长句谢之
郑獬（宋代）

山阳大都天下誇，长淮蟠山无垠涯。春风万里汉东来，流辉泱垠不可遮。

绕城楼台满空紫，瓦光碧滑流成波。东园花草趁姿媚，真珠蓓蕾黄金芽。

太守政閒日无事，隼旟聊驻朱轮车。宝明簪裾尽贤彦，金盆泻酒成飞花。

山河喧咽歌管外，舞裾绣画金缕霞。都人来从无居人，飞尘杂沓何繁华。

固知太守为民意，与民欢然无怨嗟。明日邀我复同游，我已病酒醉在家。

伏枕不得从车尘，坐见落日啼栖鸦。
火后问舍至城南有感
陈与义（宋代）

魂伤瓦砾旧曾游，尚想奔烟万马遒。
遂替胡儿作正月，绝知回禄相巴丘。
书生性命惊频试，客子茅茨费屡谋。
唯有君山故窈窕，一眉晴绿向人浮。
送赵安定弭节三衢
曹勋（宋代）

茅土真封辅帝畿，天潢近派冠彤墀。
当机久契拈花笑，示病何劳阖国追。
北阙暂违文石陛，西风正是菊花时。
瘦筇短褐他年去，洗雨蒙烟访羽池。
万里桥
岑参（唐代）

成都与维扬，相去万里地。
沧江东流疾，帆去如鸟翅。
楚客过此桥，东看尽垂泪。
临江仙
辛弃疾（宋代）

老去浑身无著处，天教只住山林。百年光景百年心。更欢须叹息，无病也呻吟。

试向浮瓜沈李处，清风散发披襟。莫嫌浅后更频斟。要他诗句好，须是酒杯深。
蒲中杂咏 必种轩
赵鼎（宋代）

此君风度固萧然，谁解招邀到此轩。要识维摩真面目，支离瘦骨寂无言。
送春
王安石（宋代）

武陵山下朝买船，风吹宿雾山花鲜。
万家笑语横青天，绮窗罗暮舞婵娟。
小鬟折花叩船舷，玉琖写酒酬金钱。
朱梦飞动浮云巘，天外筦箫来宛转。
断桥人行夕阳路，楼观琉璃影中见。
酡颜未分骅骝催，烛人坐客犹徘徊。
岂知阊阖门边住，春尽不见芳菲开。
日月纷纷车走坂，少年意气何由挽。
洞庭浪与天地白，尘昏万里东浮眼。
黑貂裘敝归几时，相见绿树啼黄鹂。
荣华俯仰忧患随，命驾吾与高人期。
帆影阁为僧照渊作
姚粦（明代）

片席出林杪，惊碍阁树枝。
划空争鸟疾，抱水受风迟。
却认此身住，翻看彼岸移。
欲分衣上冷，交臂短窗时。
微雨催春飞红片片四首 其一
郭之奇（明代）

花从别院开，春入我门来。风引脂分片，雨迎绛著苔。

游丝随意惹，芳草断肠催。蝴蝶双飞处，烟光几度回。
送蔡伯畛往潮州四首
陈藻（宋代）

迎侍虽然胜左迁，恋乡毕竟怕离筵。
读书不合能讥佛，罚向潮州住几年。
答师厚和叔喜病起相招
韩维（宋代）

韩孟天下好，祝身犹戏駏蛩。
今吾二三友，幸而得相逢。
如何病吾枕，垂见月律穷。
前日始能杖，气力微春螽。
出门候车马，庶几子予从。
忽得连纸诗，壮然乱昏瞳。
今我谢百事，无著中飞蓬。
惟知烂漫饮，舍是非所通。
愿群勤贮酒，相期雪翻空。
殢人娇 赠妓，同周雪客、王衣尚赋
华胥（清代）

黛色风轻，粉痕潮浅。亸燕尾、绿云双剪。炭兽炉边，雪猊帘畔，任顾曲、吹笙泥他柔暖。

晓阁瞢腾，晚香零乱。还絮语、玉钗恩怨。算月盈亏，移家近远。

待绣户、春风笑桃人面。
题李氏敬聚堂
家铉翁（宋代）

千载河间旧典刑，诗书习气至今存。
故家乔木知谁在，五世同居是义门。
饯李君亮著作守眉山分韵得翠字
楼钥（宋代）

天下大峨山，雄秀盘厚地。
山虽不在眉，所在拥空翠。
矫矫三苏公，挹此淑灵气。
文章垂日星，照映盖一世。
李侯起广汉，射策叩丹陛。
褎然出群英，东南蔼名字。
来上著作庭，行入甘泉侍。
胡为把一麾，西归寻药市。
吾闻此州俗，秉法更陈义。
厚德坐镇之，近古翻易治。
君家义概堂，活人百万计。
老亲怀故山，色养谨承志。
还家万里余，赴镇夕可至。
不作题柱骄，岂有昼绣意。
班班老莱衣，人间真乐事。
忠孝无两心，出处固一致。
他日上思君，命驾当不俟。
此别谅非久，毋庸掺征袂。
言法华赞
释了惠（宋代）

口中念底，空中写底。
是何章句，是何宗旨。
人道你转法华，我道法华转你。
鹊桥仙
杜安世（宋代）

日长天气，深深庭院，又是春愁滋味。池边昨夜雨兼风，战红杏、余香乱坠。

阴阴亭榭，暖烟轻柳，万缕黄金窣地。一双新燕却重来，但暗把、罗巾掩泪。
叶伯宇和霞字韵计再作一篇
王洋（宋代）

全似襄阳隐士家，只添灵照减丹霞。
晚山寒后犹疑远，古木春来亦好华。
酒似竹光仍斩绿，人如锦面更添花。
了知衰病轻成醉，不但流涎向麹车。
送曹文叔
王安中（宋代）

读书无见功，要足补吾拙。时从千载上，坐友万人杰。

心源贮古月，表里湛空澈。政缘老懒故，早觉追随苶。

推迁怀短檄，甚愧固穷节。安阳耆旧衰，风采漫笔舌。

翩翩阿瞒孙，乃出诸椽列。爽气不可招，敌榜近缧绁。

只今官罢休，道学归澡雪。加飧一言足，人事会有别。
声声慢·梅黄金重
佚名（宋代）

梅黄金重，雨细丝轻，园林雾烟如织。殿阁风微，帘外燕喧莺寂。池塘彩鸳戏水，雾荷翻、千点珠滴。闲昼永，称潇湘竿叟，烂柯仙客。日午槐阴低转，茶瓯罢、清风顿生双腋。碾玉盘深，朱李静沈寒碧。朋侪闲歌白雪，卸巾纱、樽俎狼藉。有皓月、照黄昏，眠又未得。
孤山问梅
胡仲弓（宋代）

每到山边与水边，有梅花处忆逋仙。
湖光清浅黄昏月，招得先生在眼前。
二月十五日酴醾洞醉中
陈著（宋代）

木香架下春未饶，累累丛蕤方弄娇。
含香不吐有时发，只须十日晴光牢。
满腔酝藉固有在，花心雅欲投金焦。
逐时消遣老者事，颇与酒兴无花妖。
不妨掇缬细咀嚼，与知味者相招邀。
而况逢迎骨肉亲，酒无清浊和粕浇。
百年此乐能几日，今日何日何花朝。
谁知醉无以将还自愧，终不如独醒君子赋离骚。
读秦本纪
洪适（宋代）

应侯一语幽宣后，长信蒙辜徙萯阳。秦室无亲类枭獍，借箕谇语亦其常。
水龙吟 和马西麓韵
张野（元代）

故人邂逅相逢，满怀和气无边际。别来一载，光阴回首，水流星际。

白雪歌词，青云人物，知音有几。把沧溟倒卷，天瓢满吸，须拼了，为君醉。

醉眼瞢腾不寐。直望断长空万里。风清露冷，乾坤似昼，月华如洗。

梦里遨游，蕊珠宫殿，飘然得意。到醒来有句，且休拈出，怕惊尘世。
龙舒太守杨郎中示及诸公题咏洛阳新居见邀同
苏颂（宋代）

仲长买宅近高山，饶得群芳不费钱。
地接伊浑宜水竹，门临嵩室足云烟。
未抛簪组真朝隐，更有田园即世仙。
满箧新诗俱大笔，凿楹留待子孙传。
颂古七十六首 其七十二
释士圭（宋代）

猛虎当路坐，游鱼脚下过。不学子湖老，便打刘铁磨。
和林子长送芡实诗韵 其一
虞俦（宋代）

芡实尝新又一年，溪堂风物想依然。软温初剥浑如旧，只欠高谈惊四筵。
过渼陂怀旧
韦庄（唐代）

辛勤曾寄玉峰前，一别云溪二十年。三径荒凉迷竹树，

四邻凋谢变桑田。渼陂可是当时事，紫阁空馀旧日烟。

多少乱离无处问，夕阳吟罢涕潸然。
别朝祐
赵文（宋代）

又与我友别，独与我子俱。
念彼归舟疾，眠食今何如。
愁怀不可遣，赖有床头书。
曲江江上人，摇舟来卖鱼。
亦有妻与子，一饱便有馀。
我生不如子，我忧化其须。
庆源堂　松皋阁老
韩邦奇（明代）

旧趾留遗泽，新堂起庆源。河泉自星宿，山脉发昆崙。

派到函关大，峰惟嵩岳尊。精灵钟胜地，阀阅冠中原。

瑞气通黄阁，天星照紫垣。一门三宰相，两代八贤孙。

声实心名在，勋功汗简存。师臣荣极品，大作答皇恩。
过安仁岸
杨万里（宋代）

野水工穿石，疏林不掩巢。
雨蒲拳病叶，风筱秃危稍。
短胫知难续，长腰强自抄。
兹游良不恶，物色困诙嘲。
次韵朱万卿五首
陈造（宋代）

彼姝绿窗子，欧靓亦其流。
裙衩何因瘦，眉梢不贮愁。
唾花新得意，庭草共忘忧。
雌凤求凰曲，人前莫误讴。
落叶
张实居（明代）

西风吹落叶，解作凄凉声。一朝辞故枝，飘飘难为情。

坐观此凋辞，我心亦不平。转盼阳春至，落者又复生。

叶叶还如旧，妍绿映日明。始知天下事，待时贵无争。

得失如循环，消长无定形。
卓锡泉
吴高（明代）

高僧一挥锡，觱沸自然流。怪得谈经处，能令石点头。
分韵得屏字
韩淲（宋代）

雨声心自醒，山色眼中青。雌霓殷残照，雄风写疏星。

捉笔赋磊磈，行杯笑零丁。坐久屡更仆，一任僵触屏。
柬赵训导二首赵安边营将家子读易人也 其二
李梦阳（明代）

田园共傍古萧关，舞凤城临斩断山。连茹实期王贡上，转蓬俄聚洛河间。

风尘落叶频惊眼，苜蓿深杯且破颜。宋岳魏台俱不没，及秋骑马肯同攀。
和子有雨有述怀
洪咨夔（宋代）

畏涂险如峡中州，蝮蛇倒退猢孙愁。
熟将义理自陶写，粗衣淡饭过即休。
迩来阳侯横造业，两涘莫辨马与牛。
高原低隰半为壑，下潦上雾昏人眸。
西风滞穗可能几，尚作饘粥余冬谋。
如麻雨脚未肯断，便有饿死儒冠忧。
惟穷益坚老益壮，更式相好无相犹。
纵为沟瘠亦何憾，多少华屋皆山丘。
环堵短褐陶靖节，款段下泽马少游。
平生耻作稻梁计，好还渠不桑榆收。
东家夫子共此约，一醉断送黄花秋。
阴山女歌
刘敞（宋代）

种玉不满畦，种花易满枝。玉生寄石自有处，花飞随风那得知。

婵娟翠发阴山女，能为汉装说汉语。春心未知向谁是，夜弹琵琶泪如雨。

赤车使者过凤凰，闇中一闻先断肠。碧窗锁烟未容去，侍儿密献江南珰。

鹊飞上天星沈海，人心不同事随改。剪环洗妆许君老，百年如梦情终在。

妾乘油壁郎乘骢，西陵松柏墨色浓。新欢未已旧愁起，水流曲曲山重重。

周周衔羽鹣比翼，天生相亲人岂识。虽不及清路尘，犹当作山上石。
庵中杂书
陆游（宋代）

万物并作吾观复，众人皆醉我独醒。
走遍世间无著处，闭门锄菜伴园丁。
鸡
张嵲（宋代）

驯养经年聊伺晓，不须风雨迟时呼。
年来颇学方仙道，拔宅他时从我无。
阎普州赵果州舟中唱和以巨轴见寄酬以二首 其一
王十朋（宋代）

联舟西上沸欢声，赵璧隋珠照坐明。一客词流三峡水，百篇诗压五言城。

广文旧舍欣重扫，阿买奇儿况侍行。我以礼宾名客馆，云安曲米待君倾。
迁居之夕闻邻舍儿诵书欣然而作
苏轼（宋代）

幽居乱蛙黾，生理半人禽。
跫然已可喜，况闻弦诵音。
儿声自圆美，谁家两青衿。
且欣习齐咻，未敢笑越吟。
九龄起韶石，姜子家日南。
吾道无南北，安知不生今。
海阔尚挂斗，天高欲横参。
荆榛短墙缺，灯火破屋深。
引书与相和，置酒仍独斟。
可以侑我醉，琅然如玉琴。
送行中斋三首
文天祥（宋代）

神龙荡失水，驯扰终未得。
威凤虽在薮，肯顾鸡鹜食。
所以古之虽，受变心不易。
毫鼎已迁周，西山竟肌瘠。
豫子身自漆，长弘血成碧。
何尝怨废兴，而或二心迹。
坚白不在缁，羔裘良自惜。
此谊公素明，俗见或未识。
落花
郝经（元代）

彩云红雨暗长门，翡翠枝余萼绿痕。
桃李东风蝴蝶梦，关山明月杜鹃魂。
玉阑烟冷空千树，金谷香销漫一尊。
狼籍满庭君莫扫，且留春色到黄昏。
送曾宏父 其二
韩驹（宋代）

乃翁名见豫章诗，学术传家有大儿。四海共推文赋早，三年应讶省郎迟。

生逢侧席求贤日，即是摩霄耸壑时。若到朝廷问衰朽，为言藏缩畏人知。
于一避乱卢家堡来晤因得闻江上信
梁以樟（明代）

念乱忧方大，披荆尔忽来。乍询家室在，初谂甲兵回。

海峤风秋劲，芜城门昼开。秣陵云气好，重上射陵台。
山中次叶翰林韵 其四
程俱（宋代）

李郭一舟知谩与，羊求三径可无人。他年午桥穷胜事，应许幅巾来卜邻。
赠相士
方岳（宋代）

老来学剑已无成，眼底边尘猝未清。
此辈束之高阁耳，且容黄犊伴春耕。
夜坐起赠范西叔何子方
王质（宋代）

浓淡云中月吐吞，寒枝惊叶动乌蹲。青荧一点无人对，赖有西风为掩门。
句
释晓莹（宋代）

脉脉受风斜，野望迷青草。
题崇兰馆圃 其一
赵子昼（宋代）

胜境兹辰得重寻，唤人同厉碧溪深。两公未遽嘲糠秕，旧悉山林勇往心。
晓发蓼塘
姚浚昌（清代）

一月东风晓尚寒，闹禽深处过禅关。微茫澹霭村前树，断续残禅雨后山。

麦秀已匀农事起，水波才绿钓人闲。官舆又是江南梦，愧煞春犁畎亩间。
游信州仙岩
释绍嵩（宋代）

仙境闲寻采药翁，笋舆乘兴得蒿蓬。
山锺夜度空江水，窗户凉蒿薜荔风。
断臂青猿啼玉笥，斜行白鸟入遥空。
舍面有竹堪书字，借笔题诗却未工。
望梅花 绝交
张宇初（明代）

浮世无边尘累。勘破幻缘能几。亿劫冤亲，千生契识，薄似片云情义、空自愧。

奸巧机关逞英雄，徒增业翳。用尽深谋诡计。奔竞是非名利。

造物无私，灵台自昧。苦海沉津如炽、净抛弃。野水疏林绝行踪，月明风细。
次韵李宜仲见怀朱崖夜郎二逐客
王庭圭（宋代）

不因贵贱识交情，此段当令后辈倾。三友一龙吾作尾，同时四海孰为兄。

殊方少客通南北，厚禄无书访死生。万里归期应可指，九衢先听卖钗声。
五月九日甲子至月望庚午大雨水不已十首
方回（元代）

蒸渍衣巾醭，拘挛臂膝顽。
老身何足恤，时事自多艰。
井满瓢堪汲，船高树可攀。
苍生百万亿，性命雨旸间。
黄州周二选部居忧作此寄之君故以星变言事忤贵人见谪 其二
王世贞（明代）

占星疏草胜君房，匡鼎揶揄石显忙。今日中天蒙气尽，可能无意向明光。
武涉道中
刘克庄（宋代）

一路荒凉极，无端过此频。
官于盐起税，俗事蠱为神。
暝色初逢驿，溪声只隔林。
留题空满壁，不见有诗人。
苦寒吟
孟郊（唐代）

天寒色青苍，北风叫枯桑。
厚冰无裂文，短日有冷光。
敲石不得火，壮阴夺正阳。
调苦竟何言，冻吟成此章。
颂十玄谈·回机
释印肃（宋代）

木人夜半穿靴去，得意生身无住处。
妙用难传妄想立，知君未解通方句。
溪庵十首
刘克庄（宋代）

豫为终制付诸儿，莫待飞腾变化时。
涑水书仪非含玉，魏公治命欲披缁。
外加麟楦中先悴，生著蝉冠死岂知。
除卸布衾堪覆首，更无一物可相随。
欲求闲局理旧学作一
晁补之（宋代）

莫求致仕且分司，此等刘伶笑妇儿。
投老寸阴如寸玉，从君了事只名痴。
雪晴三首
王之道（宋代）

气暾寒日晓，光照远山晴。
邹谷有春意，袁门闻履声。
映书何自苦，炙背不妨清。
邂逅逢诗将，高吟眼倍明。
怀贞如姊
缪宝娟（清代）

妆台眠食近何如，走笔殷勤问起居。秦岭云高孤一雁，卫河水阔滞双鱼。

凭栏已是花开后，卷幔刚逢月上初。此际相思千里共，几番西望倍踌躇。
题妙峰上人亘翠轩
王阜（明代）

三山海上开，万木霜中悴。化城亘古长如春，宝树千章郁亘翠。

亘翠当轩曙气新，蒲团竹几无纤尘。日迎雪竹影在地，风送雨花香袭人。

玄峰上人抱高节，见性明心坐超忽。几结三生石上缘，十年独饭山中蕨。

霹雳岩前旧径深，霜天朗月挂珠林。窗前卧虎依禅寂，钵里降龙听梵音。

东房兀坐山中静，西竺傍通尘外境。九陌春尘礼磬声，半空海色摇幡影。

天香满室定初回，遥指江南雪放梅。鸦浴石池延拄锡，鹤归瀛海影浮杯。

野夫曾共西楼宿，竹外素烟茶已熟。清风两翼共谈禅，愿作双松在深谷。
春游篇寄晋陵吴生
张元凯（明代）

穷愁逼逼空叹息，远游冠在犹堪拭。伯通桥下春水流，布帆一堪千里游。

芙蓉湖波绿如染，罨画溪头山几点。花明月白不知夕，髣髴扁舟重入剡。

旧游曾识延陵生，莫逆穷交一步兵。且作平原十日饮，安事夷齐千载名。

寂寞圌山老都尉，迟我碧桃花下醉。锦江春暖浪俱香，赤城霞流山失翠。

金焦遥作两青凫，水面飞来扑玉壶。万里长江限南北，令人长忆孙伯符。

燕子矶头燕子飞，凤凰台畔柳依依。看花偶入长干寺，策杖还须到翠微。

荷衣脱下白纷纷，尽是钟山松上云。辟支洞口金光草，兜率岩中宝藏文。

摄山自古多灵药，归来始践徵君约。悠然置我丘壑间，高吟梁父惊猿鹤。

吾笑殷中军，废后书空竟莫闻。又叹阮遥集，一生当著几两屐。

此身不带封侯骨，朅来幸有烟霞癖。黄金朱芾求不来，白云青山随可得。

不因未了向平缘，五岳追寻孰我先。知君亦是沉冥士，寄此春游汗漫篇。
御命郊劳使客，船过崇德县三首
杨万里（宋代）

岸树低欹一雪余，枝头半叶已全无。
油窗过尽千梢影，浓处还浓枯处枯。
何主簿萧斋郎赠诗思家戏和答之
黄庭坚（宋代）

善吟闺怨断人肠，二妙风流不可当。
傅粉未归啼玉箸，吹笙无伴涩银篁。
睡添乡梦客床冷，瘦尽腰围衣带长。
天性少情诗亦少，羡他萧史与何郎。
登栖霞寺塔
蒋涣（唐代）

三休寻磴道，九折步云霓。瀍涧临江北，郊原极海西。

沙平瓜步出，树远绿杨低。南指晴天外，青峰是会稽。
次韵吉父曾园梅花 其一
韩驹（宋代）

路入君家百步香，隔帘初识汉宫妆。只疑梦到昭阳殿，一簇轻红绕淡黄。
偈颂兮百零五首
释正觉（宋代）

一人之父，百王之师。
道机有余兮，动若四时。
寿域无疆兮，量同兮仪。
大功不宰，至化无为。
妙兮虽喻，智也不知。
权挂垢衣云是佛，却装珍御复名谁。
物我
释文珦（宋代）

物我两俱忘，隤然入道乡。
空为真命脉，静是悟肝肠。
竹月光零乱，松风韵短长。
色声皆妙契，曾不费思量。
又寄二阕 其二
韩琦（宋代）

到处园亭列画屏，四时如只在仙扃。归来便是无为乐，不必重笺道德经。
病瘉登叠嶂楼
张耒（宋代）

沉疴幸萧散，登览慰无聊。江南春尚早，馀雪冒山椒。

野梅临风谢，溪澌映日消。晴林鸟声乐，幽墅水文摇。

新年人意乐，初霁物华饶。共理惭良牧，无政载风谣。
道傍虎迹行
梅尧臣（宋代）

朝履猛虎迹，暮宿猛虎林。
猛虎终夜啸，阴风生远岑。
我怀何所畏，所畏在官箴。
伤哉此遗体，冒险轻百金。
偈颂一百零二首
释绍昙（宋代）

以大圆觉，为我伽蓝。
牛头向北，马头向南。
身心安居，平等性智。
北负须弥，无息肩地。
释迦老子，不善用心，
掘窖埋人，无一个出头得，
只得短气。瑞岩一众，
善恶不思，机智俱泯。
青松白石，饱饭憨眠。
成龙升天，成蛇窜草，
一丝毫羁绊他不得。凤雏自有冲霄志，
肯学鹪鹩恋一枝。
九张机
佚名（宋代）

三张机。中心有朵耍花儿。娇红嫩绿春明媚。君须早折，一枝浓艳，莫待过芳菲。
除夕 
杨岳斌（清代）

驰驱成底事，望望白云飞。今夕年将尽，他乡客未归。

苦寒侵病榻，积雪锁柴扉。把酒不成醉，停杯泪湿衣。
咏橘诗
徐摛（南北朝）

丽树标江浦，结翠似芳兰。焜煌玉衡散，照曜金衣丹。

愧以无雕饰，徒然登玉盘。
杂曲歌辞。杨柳枝
卢贞（唐代）

一树依依在永丰，两枝飞去杳无踪。

玉皇曾采人间曲，应逐歌声入九重。
建炎丞相成国吕忠穆公退老堂 其一
谢升俊（宋代）

当年直奋渭滨渔，远业端为万世图。戡乱功犹存社稷，爱闲身已到江湖。

竹间便好开三径，池外何妨架一区。从此标名为退老，时将杖屦许谁俱。
偈颂六十首
释昙华（宋代）

去年十一月，笑别下锺阜。
今年九月中，行见朝天路。
去住既无心，动静非取与。
平生安乐法，此意同谁语。
四明昔尝到，诸刹皆可数。
山川气象雄，麟凤栖迟处。
今思昔日游，岁月二纪许。
岂谓临晚影，侯伯重相顾。
开缄读来书，丁宁见毫楮。
姑苏二千石，眼高照天宇。
我昔昧平生，今见开心腑。
欣然乐与行，方鸣依众鼓。
先师未了底，今日应须去。
旅店题壁四首 其二
华蘅芳（清代）

才卸征鞍小息肩，匆匆又着祖生鞭。羊肠经惯奚辞险，马足虽疲尚肯前。

渺渺燕云州十六，迢迢江汉路三千。雄心犹作闻鸡舞，莫向天涯更惘然。
头清音亭
胡榘（宋代）

天柱峰头吐细泉，清音亭下玉琅然。
可能为涤肝肠滓，容我超摇五洞天。
贤者之孝二百四十首·庾道愍
林同（宋代）

交州一村里，有妪负薪行。
万里庾道愍，心知为所生。
从临海王上荆初发新渚诗
鲍照（南北朝）

客行有苦乐。
但问客何行。
扳龙不待翼。
附骥绝尘冥。
梁珪分楚牧。
羽鹢指全荆。
云舻掩江汜。
千里被连旌。
戾戾旦风遒。
嘈嘈晨鼓鸣。
收缆辞帝郊。
扬棹发皇京。
狐兔怀窟志。
犬马恋主情。
抚襟同太息。
相顾俱涕零。
奉役涂未启。
思归思已盈。
腊八前四日
俞桂（宋代）

天气晴和又作阴，老来畏冷自难禁。
余霙待伴留痕在，殊动骚人访戴心。
送浙东王大夫
薛能（唐代）

天爵擅忠贞，皇恩复宠荣。远源过晋史，甲族本缑笙。

亚相兼尤美，周行历尽清。制除天近晓，衙谢草初生。

宾客招闲地，戎装拥上京。九街鸣玉勒，一宅照红旌。

细雨当离席，遥花显去程。佩刀畿甸色，歌吹馆桥声。

騕褭从秦赐，艅艎到汴迎。步沙逢霁月，宿岸致严更。

渤澥流东鄙，天台压属城。众谈称重镇，公意念疲甿.

井邑曾多难，疮痍此未平。察应均赋敛，逃必复桑耕。

隼重权兼帅，鼍雄设有兵。越台随厚俸，剡硾得尤名。

夜蜡州中宴，春风部外行。香奁扃凤诏，朱篆动龙坑。

报后功何患，投虚论素精。徵还真指掌，感激自关情。

旧业怀昏作，微班负旦评。空馀骚雅事，千古傲刘桢。
谒浴
钱时（宋代）

京尘满面更新晴，暖得人来分外春。
手掬温泉聊一洒，先生元是出尘人。
绝地
杨备（宋代）

四主衣冠令不终，高门列戟谩重重。
由来瘠沃分劳逸，莫道人凶非宅凶。
桃源
华镇（宋代）

嘉树风生玉宇香，莺飞燕舞弄春阳。归来井邑皆如旧，始觉仙家日月长。
临终偈
源禅师（宋代）

雪鬓霜髭九九年，半肩毳衲尽诸缘。廓然笑指浮云散，玉兔流光照大千。
郊上暖行
皇甫汸（明代）

经旬病卧寒翻剧，忽漫郊行暖太舒。岂谓阳和犹择地，容光不照子云居。
访表弟梁应和留饮代谢二首 其二
苏仲（明代）

阴阴乔木访仙家，正值南薰散晚霞。学语低飞梁上燕，嫩红初发槛中花。

松根扫石棋声落，山客迎风酒味嘉。容我二人尘世外，共敲诗句作生涯。
满江红（寿邹给事）
杨炎正（宋代）

豹尾班中，谁一似、神仙冠玉。认得是、当年唱第，斗间星宿。万卷平生都看了，如今划地无书读。向云霄、去路有行堤，沙新筑。

黄封酒，生朝禄。金缕唱，生朝曲。且通宵一醉，剩裁红烛。待做太平真宰相，黑头坐对三槐绿。问凭时、犹有甚除书，长生箓。
九月二十六日河上雪
强至（宋代）

昨朝今日尽天风，九月长河雪片中。
云外谁偷榆荚种，人间自满菊花丛。
群阴已鼓先时勇，万井应愁卒岁穷。
亦欲蹇驴乘逸兴，灞桥何处觅诗翁。
寄卢致远
陈著（宋代）

春来日日雪满山，雪晴初放春风还。
高人佳处独先得，挼蓝新涨溪一湾。
垂杨隔岸竹隔水，梅花飞香莎草斑。
市声咫尺自辟易，天景呈发无留悭。
何须学徐生东泛海，也术问老子西入关。
手招鸿鹄碧云远，耳狎鸡犬白日閒。
雨畦灌蔬翠鼎鼎，春槽压酒红潺潺。
可以仙吾气，可以仙吾气，
可以童吾颜。可以平步骚吾吟，
免著蜡屐穷跻攀。可以旷视舞吾醉，
安用长袖妍弓弯。乾坤虽大此辄少，
愧我衰老非其班。投我之辖下我榻，
便欲援我起尘寰。携持雅道归破屋，
分与松菊盟长跧。君如不能弃我去，
倘可画我浮邱洪崖间。
满江红（甲申寿蜀阃）
李曾伯（宋代）

天顾坤维，烦紫气、来从南斗。鞭才定，匆匆塞上，咏薇吟柳。少借日边霖雨望，教知天下风云手。听吾民、争说近年无，前朝有。

平安夜，舒长昼。笳鼓静，笙歌奏。记西湖五月，藕花时候。待把雁门冠带了，归来麟阁丹青旧。放蜀山、万点入樽罍，为君寿。
即席呈赵大资
苏泂（宋代）

裴公非绿野，白傅喜青山。
富贵何如老，功名不似闲。
半生知己地，每见立谈间。
岁岁须来省，从教载雪还。
答邹象先
萧颖士（唐代）

桂枝常共擢，茅茨冀同荐。一命何阻修，载驰各川县。

壮图悲岁月，明代耻贫贱。回首无津梁，只令二毛变。
舟怀
屠侨（明代）

济水犹馀二百里，吴山不计一千程。山多胜事归无日，水共离人去有声。

燕子风前芹正暖，杨花春后雨初晴。逢时不用多惆怅，汗漫孤舟自在行。
元旦洞庭湖
庞嵩（明代）

长风净洗旧污尘，喜讶新年景色新。宝历千回俱大统，玉绳一昔又壬申。

岳阳入望湖光荡，衡洞回瞻岳翠春。此去王孙信行步，寰区谁是异乡人。
大涤洞留题 其二
赵汝諿（宋代）

家近云山九锁深，诛茅已负十年心。笋舆扶醉归来晚，清梦犹闻金玉音。
木则彬彬
黄庭坚（宋代）

木则彬彬，非取异於人。
可宫室则斩则伐，可笾豆则捋则撷。
草则茸茸，非求显於世。
中刍牧则刈则鉏，中医和则剥则枯。
非以其材故耶。
是非则歧，利害薰蒸。
嗟人道则多患，彼草木尚无情。
吾尝观於若人矣，巧於辨人，拙於自辨。
好动乎天机，不周乎时变。
罪莫惨於德有心，祸莫深於心有见。
罪不在德，心其蟊贼，祸不在心。
见其髠箝则人也，皦皦自鲜，行於众污则前；嶢嶢不让，立乎众埤则上。
积小不当，是以亡其大当。
悲夫！羿注矢以当物，十尝中其七八。
引镆鋣以自残，骇兕虎则窃发。
祸集於所忽，怨栖於荣名。
易其言则害智，用其智则害明。
为君子则奈何，独见晓於冥冥。